«Егъэджэныгъэ-2013»
Апхуэдэ фIэщыгъэм щIэту 2004 гъэ лъандэрэ екIуэкI урысейпсо журналист зэпеуэр мы илъэсми къыхалъхьащ. Абы и жэрдэмщIакIуэр УФ-м Егъэджэныгъэмрэ щIэныгъэмкIэ и министерствэрщ. Зэпеуэм и къалэн нэхъыщхьэр IэнатIэм и щытыкIэр, абы и ехъулIэныгъэхэр, къыпэщылъ Iуэхухэр къыщыгъэлъэгъуа журналист лэжьыгъэ нэхъыфIхэр наIуэ къэщIынырщ, жылагъуэм школымрэ егъэджакIуэмрэ гулъытэ нэхъыбэ хуегъэщIынырщ.
Мыгъэрей зэпеуэм унэтIыныгъэ нэхъыбэ къызэщIеубыдэ. Псалъэм папщIэ, абы и утыку кърахьэ хъунущ егъэджэныгъэм и мызакъуэу, щIэныгъэ Iуэхум, ныбжьыщIэхэм IэщIагъэ къыхахыным теухуа журналист лэжьыгъэхэр. Зэпеуэм хэтыну кърагъэблагъэ федеральнэ, щIыналъэ хъыбарегъащIэ IуэхущIапIэхэр: жылагъуэ-политикэ, егъэджэныгъэ-щIэныгъэ журналхэр, газетхэр, теле-, радиокомпаниехэр, интернет-порталхэр, журналистхэр. Зэпеуэм ягъэхь лэжьыгъэхэр газетхэм, журналхэм къытехуауэ е эфирымкIэ къатауэ, къагъэлъэгъуауэ щытын хуейщ 2012 гъэм жэпуэгъуэм и 15-м къыщыщIэдзауэ 2013 гъэм жэпуэгъуэм и 1-м нэс.
Абыхэм хэплъэну къэпщытакIуэ гупым хохьэ еджапIэхэм я унафэщIхэр, «Урысейм и егъэджакIуэ нэхъыфI» къэралпсо зэхьэзэхуэм щытекIуахэр, цIыхухэм щIэныгъэ егъэгъуэтын политикэмкIэ экспертхэр, жылагъуэ зэгухьэныгъэхэм я лIыкIуэхэр.
Журналист зэпеуэм хэтынухэм къызэгъэпэщакIуэхэм абыкIэ хъыбар ирагъэщIэн хуейщ 2013 гъэм жэпуэгъуэм и 1 пщIондэ. Абыхэм я интернет хэщIапIэр: konkurs. sovet-edu.ru. А сайтым къыщывгъуэтынущ зэпеуэм и унэтIыныгъэхэм теухуа хъыбархэр, нэгъуэщIхэри.
НЫБЭЖЬ Таисэ.
